2018 toukokuussa EU:ssa astuu voimaan oikeus omistaa digitaalinen jalanjälkesi. Voit siirtää esimerkiksi Googlesta hakuhistoriasi jollekin toiselle yritykselle. Tällöin Google ei enää saa käyttää hakuhistoriaasi kohdistaakseen mainontaa sinulle mutta valitsemasi yritys saa. Tämä on hieman verrattavissa oikeuteen siirtää sama puhelinnumero liittymästä toiseen. Saat myös oikeuden tulla unohdetuksi poistamalla sinusta kerätyt tiedot.

Tämä EU:n yleinen tietosuoja asetus (GDPR) on massiivinen mahdollisuus osuuskunnille. Osakeyhtiön voi vallata ostamalla enemmistön osakkeista. Osuuskunnat taas ovat demokraattisia yrityksiä joissa jokaisella jäsenellä on yksi ääni, jolloin valtausta ei voida tehdä vaan omistuksen vaihdon hyväksymiseksi vaaditaan aina enemmistö äänistä. Osuuskunnat ovat siis paras valinta jos haluat siirtää datasi taholle jonka omistus ei siirry ilman että sinulla olisi siihen yhtä paljon sanottavaa kuin kaikilla muillakin omistajilla.

Tämänkaltaisen datan arvo on valtava. The Economist lehti onkin julistanut että se on korvannut öljyn maapallon arvokkaimpana resurssina. Googlen tai Facebookin käyttäjän datan keskimääräistä arvoa on mahdotonta mitata, sillä datan arvo esimerkiksi kasvaa kun sitä kerätään paljon yhteen. Jotain viitteitä voidaan kuidenkin saada esimerkiksi siitä että Yhdysvaltalainen käyttäjä tuotti Facebookille noin 41 dollaria vuonna 2015. Erään arvion mukaan EU:ssa henkilökohtaisen datan arvo tulee vuonna 2020 olemaan noin 1,4 triljoonaa euroa, mikä on lähemmäs 3 000 euroa kansalaista kohti. Dataosuuskunnat eivät tule tekemään jokaisesta rikasta. Ne kuitenkin mahdollistavat sen että datan hyödyt eivät kasaudu tekemällä muutamasta valtavan rikkaan vaan jakautuvat pienenä lisätienestinä valtavalle määrälle ihmisiä. Massadatan vapauttaminen massoille voi kääntää internetin kaupallistumisen demokraattisuutta tukahduttavasta sitä tukevaksi voimaksi.

Tiedon siirto-oikeus tulee synnyttämään internetissä mahdollisuuksia dataosuuskunnille johon voi liittyä muutamalla klikillä fyysisestä sijannista tai kellonajasta riippumatta. Nämä monikansalliset osuuskunnat puolestaan mahdollistavat ilmaiset internet palvelut tekemällä käyttäjästä omistajan, ei tuotetta joka myydään.



Voit tutustua muihin osuustoimintaa käsitteleviin kirjoituksiini blogissani Uusi Osuuskuntataliike, ja voit myös äänestää minua Helsingin Osuuspankin vaaleissa numerolla 98 tässä osoitteessa. Äänestäneiden kesken arvotaan vuodeksi Volkswagen Passat GTE Variant -hybridiauto veloituksetta käyttöön.